Št. zadeve: 030-0001/2020/\_\_\_(106)

Datum: 6. 10. 2020

ZADEVA: **PROGRAMSKA ZASNOVA OBČINSKEGA GLASILA TRŽIČAN**

**I. Uvod**

Glasilo Tržičan je skladno z Odlokom o glasilu Občine Tržič (Ur. l. RS, št. 38/18) javno glasilo Občine Tržič.

S to programsko zasnovo se na podlagi 17. člena Zakona o medijih (Uradni list RS, št. 110/06 – uradno prečiščeno besedilo, 36/08 – ZPOmK-1, 77/10 – ZSFCJA, 90/10 – odl. US, 87/11 – ZAvMS, 47/12, 47/15 – ZZSDT, 22/16, 39/16, 45/19 – odl. US in 67/19 – odl. US) določa namen izdajanja in temeljna vsebinska izhodišča.

**II. Dejavnost, cilji in namen izdajanja glasila**

Občinsko glasilo sloni na prostovoljnem sodelovanju dopisnikov, v največji meri občanov in sodelavcev javnih ustanov. Glasilo je brezplačno in ga prejemajo vsa gospodinjstva v Občini Tržič, praviloma izhaja enkrat mesečno lahko pa izide tudi kot dvojna ali izredna številka. Glasilo izhaja v tiskani obliki, elektronska verzija je objavljena tudi na spletnih straneh Občine Tržič.

Glasilo v skladu s svojo vsebinsko zasnovo in uredniško politiko omogoča in zagotavlja obveščanje javnosti o dogajanju in življenju v občini ter izražanje mnenj občanov o vseh zadevah, ki se nanašajo na življenje v občini.

Z objavljanjem resničnih, objektivnih in celovitih informacij z vseh področij družbenega življenja in dela v občini uresničuje glasilo svoj osnovni namen, naloge in cilje.

**III. Temeljna vsebinska izhodišča / programska zasnova**

Programska zasnova obsega objavljanje člankov, intervjujev, novic, obvestil o delu občinskega sveta, župana, občinske uprave in drugih organov Občine Tržič, o delu krajevnih skupnosti, javnih zavodov, javnih podjetij, skladov, društev, drugih pravnih in fizičnih oseb, poročanje o aktualnih gospodarskih, političnih, socialnih, kulturnih, družabnih, športnih in ostalih dogajanjih.

V glasilu se objavljajo tudi uradne objave občine in ostale javne objave in obvestila, za katere ni s predpisi določen drugačen način objave.

Vsebina glasila Tržičan je razdeljena na naslednje rubrike:

1. Uvodnik (predvidoma 1 stran); beseda urednika ali članov uredništva, kolofon;
2. Župan z nami (predvidoma 1 stran); nagovor župana in njegov pogled na aktualno dogajanje v občini;
3. Iz dela občinske uprave (predvidoma 3 strani); projekti in investicije, ki jih vodi, izvaja in financira Občina Tržič;
4. Občinski svet (predvidoma 1 stran); poročila iz sej občinskega sveta ter poročila o prejetih pobudah in vprašanjih članov občinskega sveta;
5. Spremljamo, poročamo (predvidoma 3 strani); delovanje javnih zavodov, krajevnih skupnosti upravne enote, območne obrtne zbornice … in drugih izvajalcev javnih služb na različnih področjih;
6. Kultura (predvidoma 3 strani); krajši prispevek o kulturni prireditvi, ki bo v naslednjem mesecu: razstava, koncert, predstava; poročilo o kulturnih dogodkih, novice iz Tržiškega muzeja, aktivnosti kulturnih društev, izidi novih knjig - predvsem domoznanskih;
7. Šport (predvidoma 2 strani); aktivnosti športnih društev in posameznikov, dosežki in športne prireditve;
8. Med ljudmi (predvidoma 3 strani); intervju z uspešnimi Tržičani, prispevki občanov, praznovanja in obletnice, zahvale, čestitke, in memoriam;
9. V središču (2 strani); tema meseca povezana z aktualnim dogajanje oz. obeležitvijo pomembnih svetovnih dni (npr. 20. maj – Svetovni dan čebel);
10. Šola (predvidoma 2 strani); življenje, delo, projekti in uspehi v tržiških šolah in vrtcih, glasbenih šolah in na Ljudski univerzi Tržič. Prispevki učencev, Enajsta šola.
11. Turizem (predvidoma 2 strani); sobodajalstvo, ekološke kmetije, turistične kmetije, lokalna ponudba hrane, planinske koče, namigi za sprehode po ravninskem delu, z rahlimi vzponi, kolesarjenje, po domovini in v svet;
12. Naše okolje (predvidoma 2 strani); ekologija, nasveti za dom in vrt, zeliščarski kotiček, invazivne rastline;
13. Zdravje (predvidoma 1 stran); nasveti iz Zdravstvenega doma Tržič, nasveti zobozdravnikov, fizioterapevtov, zdrava, prehrana, pomen gibanja za zdravje
14. Literarna stran (predvidoma 1 stran); Knjižnica dr. Toneta Pretnarja, literarni prispevki občanov;
15. Iz naše preteklosti (predvidoma 1 stran); predstavitev ljudi, ki so pustili pomembno sled v naši preteklosti, predstavitev pomembnih dogodkov v preteklosti;
16. Obvestila, vabila (predvidoma 2 strani); napovedi občinskih in drugih razpisov, uradne objave Občine Tržič, vabila - letaki za pomembnejše prireditve, nagradna igra;
17. Koledar dogodkov (predvidoma 2 strani); najava dogodkov, ki se bodo odvijali v določenem obdobju v tržiški občini. Objavijo se lahko dogodki, ki se bodo odvijali v članicah Združenja zgodovinskih mest Slovenije. V kolikor dopušča prostor se za posamezne prireditve poleg najave v koledarju dogodkov lahko objavi tudi letak. Objava letakov je brezplačna in mora biti to tudi napisano pod letakom;
18. Oglasi (največ 3 strani); oglasom so namenjene zadnje 3 strani glasila. V kolikor oglasov ni, prostor namenimo drugim vsebinam.
19. Trn v peti (predvidoma 1 stran); vprašanja Tržičank in Tržičanov, na katera bodo odgovarjali župan in ostali predstavniki uradov občinske uprave. Med vsemi prispelimi bodo člani uredništva opravili izbor pri katerem bodo upoštevali naslednja pravila in kriterije:
* predlog, pobuda, ki je po vsebini pomembna za občino v celoti v pogledu razvoja, napredka oziroma izboljšanje stanja v splošno dobro;
* kadar gre za prispevek organiziranih skupin – vodstvo KS, politična stranka, društvo, strokovno združenje…
* kadar predlog, pobuda zadeva širši krog občanov
* konstruktivnost predloga oziroma pobude (ne kritizerstvo!)
* ocena uredništva zanimivosti pobude, predloga za bralce, občane.
* lektor Pisem bralcev ne lektorira v celoti, saj ne želi posegati v pošiljateljev slog pisanja. Kljub temu pa si, če pisma vsebujejo nejasne stavke in opazne slovnične napake, pridružuje pravico, da popravi v skladu s slovničnimi pravili in slogovnim slogom uredništva.
* 8. člen ZMed: Prepovedano je z razširjanjem programskih vsebin spodbujati k narodni, rasni, verski, spolni ali drugi neenakopravnosti, k nasilju in vojni, ter izzivati narodno, rasno, versko, spolno ali drugo sovraštvo in nestrpnost.

Termin »predvidoma«, ki določa obseg posamezne rubrike omogoča večjo prilagodljivost razporejanja člankov in objav glede na prispelo gradivo, število strani celotnega glasila pa ne presega števila strani opredeljenega v pogodbi o izvedbi del, sklenjeni na podlagi postopka o oddaji javnega naročila po ustreznem postopku.

**IV. Tehnični in drugi podatki**

Rok za oddajo člankov je do 15. v mesecu oziroma 15 dni pred izidom glasila. Članki in slikovno gradivo ter postavitev gradiva po posameznih straneh mora biti pri izvajalcu najkasneje četrti delovni dan po roku za oddajo. Izjema je koledar prireditev, ki ga iz TPIC-a pošiljajo direktno izvajalcu.

Gradivo se lahko pošilja na naslov uredništva: Občinsko glasilo »Tržičan«, Trg svobode 18, 4290 Tržič, email naslov urednistvo.trzican@gmail.com, ali odda osebno v TPIC Tržič.

Predvidena omejitev članka je do 1.500 znakov brez presledkov + 1 fotografija ali 2.000 znakov brez presledkov in brez fotografije. Kadar članek zahteva več prostora, ga odobri uredniški odbor.

Obsežnejši članki bodo v celoti objavljeni na spletni strani Občine Tržič.

**V. Oglaševanje**

Za trženje oglasnega prostora lahko Občina Tržič sklene pogodbo z zunanjim izvajalcem. Oglasom so namenjene zadnje 3 strani glasila. V kolikor oglasov ni, se prostor zapolni z drugimi vsebinami. Cenik oglasnih sporočil sprejme občinski svet.

Med oglaševalske vsebine ne spadajo obvestila in objave Občine in drugih občinskih javno pravnih subjektov, obvestila o izvajanju javnih služb, napovedi prireditev in dobrodelnih akcij ter navedbe sponzorjev društev, prireditev in akcij.

Uredništvo si pridržuje pravico, da zavrne objavo neestetsko postavljenih objav ali objav, katerih vsebina je v nasprotju z vsebinskim konceptom glasila.

V času volilne kampanje, ob razpisu volitev in referendumov mora glasilo del prostora nameniti predstavitvi kandidatov in kandidatnih list. Podrobnejša pravila za te objave v skladu z zakonom, ki ureja volilno kampanjo, sprejeme uredniški odbor in jih objavi na spletni strani Občine Tržič in / ali v glasilu.

mag. Borut Sajovic

župan Občine Tržič